Covid-19-statistieke: Minder toets positief(Foto: Insung Yoon/Unsplash) ŉ Bykomende 8 170 mense het positief vir Covid-19 getoets, heelwat minder as die tussen 10 000 en 13 000 nuwe gevalle wat die afgelope sowat twee weke daagliks aangemeld is. Dr. Zweli Mkhize, minister van gesondheid, het Dinsdagaand gesê die getal bevestigde Covid-19-gevalle in Suid-Afrika staan in hierdie stadium op 381 798. Altesaam 195 nuwe Covid-19-sterftes is bevestig en tot dusver het 5 386 mense in Suid-Afrika weens die virus gesterf. Die herstelkoers is in hierdie stadium 54% met 208 144 mense wat reeds herstel het. Gauteng het tans 36,5% van die gevalle in die land, die Wes-Kaap, 22,6%, die Oos-Kaap 17,5% en KwaZulu-Natal 12,5%. Meer as 2,5 miljoen (2 536 921) toetse is al vir die virus gedoen, meer as 30 000 daarvan sedert die vorige daaglikse bywerking. Die toetse wat gedoen word, word in hierdie stadium eweredig tussen die staat- en private sektor verdeel.